text: Det mest vindende danske cykelhold skifter navn
  13 oktober 2015 kl. 12.47
  Team Trefor - Blue Water bliver til Team Trefor i 2016. Energikoncernen vil fremover være den eneste navnesponsor for cykelholdet.
  Cykelholdet, der i 2015 har vundet 33 sejre, skifter navn fra Team Trefor - Blue Water til Team Trefor.
  - Vi fortsætter med stor tilfredshed det gode samarbejde med Trefor, der siden 2010 har været en del af den danske cykelscene og hjulpet unge danske talenter med at udvikle sig til professionelle ryttere, siger team manager Jacob Nielsen i en pressemeddelelse.
  Med forlængelsen af kontrakten med cykelholdet, har energikoncernen Trefor altså valgt at fortsætte deres engagement i cykelsporten.
  - Vi har været med til at skabe cykelholdet og har haft et særligt commitment helt fra start. Vi tog initiativ til dannelse af talentholdet i 2010, og holdet har formået selv at udvikle sig til et endnu højere niveau. Det vil vi meget gerne være med til at følge videre, siger administrerende direktør for Trefor, Knud Steen Larsen.
  